《青溪栅晋尚书卞忠贞战处也上海人褚华吊而哀之为赋青溪曲》
清代·褚华

历阳马肥怒龁刍，一夕卷甲军长驱。江头烽火寂不举，元戎安在乌毕逋。

手无斧柯奈贼何，仰天自誓七尺躯。青溪有栅势亦孤，贼攻以火栅焦枯。

阖门巷战死白刃，死时犹闻振臂呼。青溪栅，水瀰漫，石头城，山历乱，前有卞壶后袁粲。

作者简介：清江苏上海人，字秋萼，号文洲。诸生。放浪于诗酒间。工书。留心海隅轶事。有《沪城备考》。